Apple genopliver iPod-sokken – men nu til din iPhone

Apple har igen stukket hænderne i nostalgi-skuffen. Denne gang har techgiganten støvet en af sine mest kuriøse klassikere af – iPod-sokken – og givet den et luksusløft. Resultatet er “iPhone Pocket”, et strikket cover til din telefon, designet i samarbejde med den japanske modelegende Issey Miyake.

Hvor de originale iPod-sokker fra november 2004 kostede omkring 200 kroner for et sæt på seks, skal du i dag lægge op til 230 dollars – eller omkring 1.935 kroner – for den lange udgave af iPhone Pocket. Den korte version slipper du med 150 dollars for (967 kroner).

Til gengæld får du et stykke Apple-historie i high fashion-klæder. Lommen er 3D-strikket i ét stykke stof og kan både bæres over skulderen, hægtes på en taske eller svinges om håndleddet. Ifølge Apple kan stoffet strækkes, så du kan tjekke skærmen uden at tage telefonen helt ud – et “smart” træk, der måske mest henvender sig til designere, samlere og hardcore Apple-nørder.

iPod-sokken anno 2025

Farvepaletten ligner et flashback fra iPod-æraen: Lemon, Mandarin, Peacock, Purple, Pink, Cinnamon, Sapphire og Black. Men tro ikke, du finder dem i din lokale Apple Store – iPhone Pocket er en limited edition, kun tilgængelig online i udvalgte lande som USA, Storbritannien, Japan og Frankrig. Danmark må (foreløbigt) nøjes med at kigge på billederne.

Samarbejdet med Issey Miyake – designeren bag Steve Jobs’ ikoniske sorte rullekrave – understreger, at Apple gerne vil tage modeverdenen lige så alvorligt som techscenen. Men prisen får mange til at trække på smilebåndet: En retro-strikket iPhone-sok til to tusinde kroner er trods alt en tung pris at betale for nostalgi.

For de mest inkarnerede fans er iPhone Pocket dog mere end et cover – det er en kommentar til Apples egen historie. For alle andre er det måske bare endnu et bevis på, at Apple kan sælge… ja, hvad som helst.

Apple genopliver iPod-sokken – men nu til din iPhone